Определение на Общия съд от 6 август 2024 г. — Erste Bank der österreichischen Sparkassen/ЕСП
(Дело T-401/23)1
(Икономически и паричен съюз — Банков съюз — Единен механизъм за преструктуриране на кредитни институции и на някои инвестиционни посредници (ЕМП) — Единен фонд за преструктуриране (ЕФП) — Решение на ЕФП относно изчисляването на предварителните вноски за 2023 г. — Член 70, параграф 2 от Регламент (ЕС) № 806/2014 — Явно основателна жалба — Ограничаване на действието на определението във времето)
Език на производството: немски
Страни
Жалбоподател: Erste Bank der österreichischen Sparkassen AG (Виена, Австрия) (представители: G. Eisenberger, A. Brenneis и J. Holzmann, адвокати)
Ответник: Единен съвет за преструктуриране (представители: J. Kerlin, C. Flynn и D. Ceran, подпомагани от B. Meyring и T. Klupsch, адвокати)
Предмет
С жалбата си, основана на член 263 ДФЕС, жалбоподателят иска отмяна на отнасящата се до него част от Решение SRB/ES/2023/23 на Единния съвет за преструктуриране (ЕСП) от 2 май 2023 г. относно изчисляването на предварителните вноски за 2023 г. в Единния фонд за преструктуриране (ЕФП).
Диспозитив
Отменя Решение SRB/ES/2023/23 на Единния съвет за преструктуриране (ЕСП) от 2 май 2023 г. относно изчисляването на предварителните вноски за 2023 г. в Единния фонд за преструктуриране (ЕФП) в частта, която се отнася до Erste Bank der österreichischen Sparkassen AG.
Запазва действието на решение SRB/ES/2023/23 в частта, която се отнася до Erste Bank der österreichischen Sparkassen, докато ЕСП не предприеме необходимите мерки за изпълнение на настоящото определение в разумен срок, който не може да надвишава шест месеца от датата, на която настоящото определение стане окончателно.
ЕСП понася направените от него съдебни разноски, както и тези на Erste Bank der österreichischen Sparkassen.
____________
1     ОВ C 314, 4.9.2023 г.